รัฐปรับแผนก่อหนี้ใหม่ลด1พันล.
ครม.ไฟเขียวแผนบริหารหนี้สาธารณะ ก่อหนี้ใหม่ 5.6 แสนล้าน ลดลง 1,200 ล้าน
2 มี.ค. 2559

ครม.ไฟเขียวแผนบริหารหนี้สาธารณะ ก่อหนี้ใหม่ 5.6 แสนล้าน ลดลง 1,200 ล้าน
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบการปรับปรุงแผนการบริหารหนี้สาธารณะ ประจำปีงบประมาณ 2559 ครั้งที่ 1 โดยมีการปรับปรุงวงเงินใหม่เป็น 1,619,522 ล้านบาท เพิ่มขึ้น 27,857 ล้านบาท จากเดิมที่ 1,591,664 ล้านบาท ประกอบด้วย แผนการก่อหนี้ใหม่ที่รัฐบาลและรัฐวิสาหกิจมีการก่อหนี้ใหม่ 562,678 ล้านบาท ลดลง 1,248 ล้านบาท แผนการปรับโครงสร้างหนี้ ปรับเป็น 901,653 ล้านบาท ลดลง 2,969 ล้านบาท ส่วนแผนบริหารความเสี่ยง ปรับเป็น 155,189 ล้านบาท เพิ่มขึ้น 32,075 ล้านบาท
สำหรับการปรับปรุงแผนบริหารหนี้สาธารณะในส่วนของรัฐวิสาหกิจและ หน่วยงานอื่นของรัฐที่ไม่ตัองขออนุมัติ จาก ครม. มีการปรับวงเงินใหม่เป็น 121,900 ล้านบาท ลดลง 14,605 ล้านบาท ประกอบด้วย แผนการก่อหนี้ใหม่ 50,280 ล้านบาท ลดลง 24,531 ล้านบาท แผนปรับโครงสร้างหนี้ คงเดิมที่ 2,300 ล้านบาท ส่วนแผนบริหารความเสี่ยง ปรับมาเป็น 69,320 ล้านบาท เพิ่มขึ้น 9,926 ล้านบาท
"รัฐบาลและรัฐวิสาหกิจก่อหนี้ใหม่ลดลง 25,780 ล้านบาท แต่บริหารหนี้ซึ่งหมายรวมถึงการปรับโครงสร้างหนี้ การบริหารความเสี่ยง ทั้งขยายเวลาชาระหนี้ หรือทำสวอป เพิ่มขึ้น 39,032 ล้านบาท ขณะที่หนี้สาธารณะยังอยู่ในวินัยการคลังคือไม่เกิน 60% โดยปัจจุบันอยู่ที่ 45.1%" พล.ต.สรรเสริญ กล่าว